Guillaume de Vienne, seigneur de Saint George et de Sainte Croix. A notre amé maistre Jehan Goulx, gouverneur de nostre bailliage, salut. Comme à la requeste de nostre procureur et par mandement donné de vous, nostre main ait esté et encour soit mise en la mairie et justice première de nostre ville de Seurre, pour les causes contenues en vostre dit mandement. Nous, pour autres considérations que ad ce nous nous meuvent, nostre dicte main et touz empeschemens mis en la dicte mairie et justice première, avons levée et ostée, levons et ostons par ces présentes. Si vous mandons que la nostre dicte main vous ayez et tenez pour levée et ostée, et d’icelle mairie et justice première, laissiez et soffriez joir et user noz bourgeois et habitans de nostre dite ville de Seurre comme raison veult et n’y ait faulte, car ainsi nous plaît estre fait et à nos dicts bourgeois et habitans l’avons octroyés et octroyons par ces présentes. Donné au dit lieu de Saint George, le XXIIIe jour du mois d’aost, l’an mil quatre cens et dix neuf. PLAISANCE.